#JongStemme: Die oomblikke wat ons almal gemis hetDeur Adriaan van Wyk Adriaan van Wyk. Stop en staan net vir ŉ oomblik stil en kyk wat om jou omgaan. Neem net ŉ oomblik om jou omgewing in te neem. Kyk vir ŉ oomblik uit ŉ ander perspektief na jou lewe. Alles oomblikke wat in ons gejaagde pre-Covid-19-lewens moeilik was om te verstaan, te sien of selfs net te hê. Noudat die oomblik meer ŉ ewigheid geword het en eerder verpligtend as opsioneel is, is dit onvermydelik om dié vrae aan jouself te stel: “Was alles die moeite werd? Is dit waarmee ek myself opgehou het, iets wat ewigheidswaarde dra? Wat is die sin van die lewe?” Die meeste van ons is daarvan oortuig dat die afsonderingstyd ŉ gaping in die tydlyn van ons lewens gaan laat. ’n Onvulbare swart gat van by die huis sit en droom oor die pre-Covid-19-era wat moontlik nooit weer ’n werklikheid op aarde sal wees nie. Om positief oor so ’n perspektief te wees, is bykans onmoontlik. Daarom is dit eerstens nou nodig vir elkeen om sy perspektief te verander. Dit is noodsaaklik vir ons as mensdom om nie met bitterheid na die verlede te smag nie, maar om die verlede te onthou en dankbaar te wees vir elke oomblik wat ons sonder perke kon lewe. Ek, as matriekseun, mis my skool met al sy aktiwiteite en my 1 300 broers met my hele hart, maar die afsondering het my net soveel meer dankbaar gemaak vir elke grappie in die klas, elke bietjie kattekwaad wat tog net nie deur die onderwysers gewaar moet word nie, of elke liedjie wat ons saam kon sing. Dit is tweedens belangrik om terug te kyk en te besluit of dit werklikwaar die manier was waarop jy wil lewe en of die impak wat jy gemaak het, die impak is wat jy wil meebring. Veral as matriekleerling wat die rigting van leiding in die skool bepaal, is dit belangrik om te besluit of jy die skool in die rigting gelei het wat jy wil hê die skool moet beweeg. Soms lei ons net blindelings omdat die teuels sonder waarskuwing aan ons oorhandig is. Reflekteer oor jou verlede, want dit is belangrik om te besef dat ons by die post-Covid-19-era gaan uitkom en dan weer sal moet lei. Daarvoor moet ons gereed wees. Laastens, terwyl Moeder Aarde nou asem skep, is dit belangrik dat ons haar voorbeeld volg. Skep tog asem in die geleentheid wat jou nou gegun word. Laat jou siel en gees rus. Die wêreld gaan heel moontlik nie gou weer só tot stilstand kom nie. Gebruik dus die tyd om mense waarmee jy nie gereeld kan gesels nie, te kontak en net so ŉ bietjie belang te stel in iets anders as die gejaag na niks. Gebruik ook die tyd om, byvoorbeeld, ŉ vaardigheid aan te leer waarvoor jy nie voorheen tyd gehad het nie. Elke terugslag bied nuwe geleenthede en die vraag is of jy dit gaan aangryp. Ter afsluiting wil ek elke leerling, elke student, elke ouer, elke grootouer en elke persoon die versekering gee dat ons deur hierdie probleem gaan kom. Ons gaan sterker anderkant uitkom. Ons het nog altyd.